**Mikko T. Siponen** (s. 1974 Mikkeli) on suomalainen Jyväskylän yliopiston tietojärjestelmätieteen professori oltuaan vuoteen 2012 saakka Oulun yliopiston tietojenkäsittelytieteen professori. Siponen on myös taekwondo-don (ITF) Suomen-mestari vuodelta 1996. Hänen tutkimuksensa painottuu tietoturvallisuuden hallintaan. Vuonna 2012 tietojärjestelmätieteen pääjärjestö Association for Information Systems arvioi Siposen alan sadan parhaan tutkijan ranking-listalla sijalle 29. Hän oli kyseisellä listalla parhaiten sijoittunut eurooppalainen tutkija.

Yläasteaikana Siponen ei ollut juurikaan kiinnostunut koulunkäynnistä, ja todistusten keskiarvot liikkuivat seitsemän molemmin puolin. Työelämään tutustumisen tullessa ajankohtaiseksi hän olisi halunnut päästä työharjoitteluun atk-alan yritykseen, mutta silloisen opinto-ohjaajan mukaan Siposen kyvyillä ja todistuksella atk-alalle pääsemiseen ei ollut °mitään mahdollisuuksia°.

Siponen ei aluksi jatkanut opintoja peruskoulun jälkeen. Tuossa vaiheessa hän harrasti paljon itämaisia kamppailulajeja. 18-vuotiaana Siponen meni iltalukioon ja teki samaan aikaan töitä tietotekniikka-alalla. Suoritettuaan ylioppilastutkinnon hän ryhtyi opiskelemaan tietojenkäsittelytiedettä Oulun yliopistossa 1995. Vuonna 1996 Siponen saavutti taekwondossa Suomen-mestaruuden. Hän valmistui maisteriksi 1998 ja väitteli filosofian tohtoriksi tietojenkäsittelytieteestä 2002 aiheenaan "Turvallisten tietojärjestelmien suunnittelu: nykyisten lähestymistapojen kriittinen arviointi ja uusi paradigma". Siponen oli tuolloin laitoksen historian nuorin tohtoriksi väitellyt. *Tiede*-lehden 4/2003 henkilöartikkeli mainitsi esimerkkinä hänen kovasta työtahdistaan sen, että vuonna 2001 Oulun yliopiston tietojenkäsittelytieteiden laitoksen tieteellisistä lehtijulkaisuista Siposen käsialaa oli yli kolmasosa.

Uransa aikana Siponen on toiminut vierailevana professorina eri puolella maailmaa. Eräs näistä vierailuista kohdistui yhdysvaltalaiseen Georgia State Universityyn 2007–2008.

Siponen on suorittanut tohtorintutkinnon myös filosofiasta Joensuun yliopistossa 2005 aiheenaan "Universaalisuusteesin käyttö tietotekniikan etiikassa". Taekwon-don lisäksi hänen harrastuksiaan ovat tieteenfilosofisen ja moraalifilosofisen kirjallisuuden lukeminen, kuntosalilla käynti ja sähly.

Lähteet
-------

1. 1 2 3  Joensuun yliopisto – Väitökset: Mikko Siponen *wanda.uef.fi*. Itä-Suomen yliopisto. Viitattu 1.4.2012. [vanhentunut linkki]
2. ↑  Uudet professorit: Siponen ja Tuunanen tietojärjestelmätieteen professoreiksi *www.jyu.fi*.  03.08.2012. Jyväskylän yliopisto. Viitattu 12.3.2013. [vanhentunut linkki]
3. 1 2 3 4  Forssell, Jarno: Turvallisen tiedon arkkitehti.  *Tiede*, 2003, nro 4. Artikkelin verkkoversio. Viitattu 1.4.2012.
4. 1 2 3 4  Mikko Siponen tietojenkäsittelytieteen professoriksi *www.oulu.fi*.  12.12.2011. Oulun yliopisto. Viitattu 1.4.2012. [vanhentunut linkki]
5. ↑  Mikko Siponen Euroopan paras AIS 2012 -rankingissa *www.oulu.fi*.  Helmikuu 2012. Oulun yliopisto. Viitattu 1.4.2012. [vanhentunut linkki]
6. ↑  Väitöstilaisuus Oulun yliopistossa *www.hallinto.oulu.fi*.  2002. Oulun yliopisto.  Arkistoitu 2.1.2005. Viitattu 1.4.2012.


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Suomi (KANTO)

 |
|  |
| Tieteilijät | 
* DBLP
* ORCID

 |

 |